Roberto Alagna
Roberto Alagna er en siciliansk-fransk tenor. Roberto Alagna begyndte som cabaretsanger i Paris, men blev senere uddannet som operasanger takket være grundlæggeren af operafestivalen i Aix-en-Provence, Gabriel Dussurget (1904-1996), der blev hans mentor.
I 1988 vandt Roberto Alagna den internationale Pavarotti-konkurrence i Florida, og samme år debuterede han på Glyndebourne Touring Opera som Alfredo i Giuseppe Verdis opera La Traviata. Efter debuten på La Scala i Milano 1990 tog hans internationale karriere fart, og med partier som Rodolfo i Giacomo Puccinis La Bohème, Nemorino i Gaetano Donizettis Elskovsdrikken og Roméo i Charles Gounods Roméo et Juliette triumferede han på de store operascener i de efterfølgende år.
Roberto Alagnas smukke lyriske tenor, der er ideel til det franske og italienske operarepertoire (Jules Massenet, Gounod, Puccini og til dels Verdi), hans distinkte diktion samt hans overbevisende sceneoptræden har gjort ham til en af verdens ledende tenorer. I 2008 blev han udnævnt til ridder af Æreslegionen.
I 1996 blev Roberto Alagna gift med den rumænske sopran Angela Gheorghiu, og de var fra midten af 1990'erne til deres separation i 2009 operaens mest efterspurgte par på scenen såvel som på talrige cd- og dvd-indspilninger. Således sang de henholdsvis Tosca og Cavaradossi i den franske instruktør Benoît Jacquots (f. 1947) filmatisering af Puccini-operaen Tosca (2000), og i 2003 optrådte de som Mimi og Rodolfo i Den Jyske Operas opførelser af La Bohème.
Da Operaen i København blev indviet den 26.1.2005, blev Roberto Alagna inviteret til at synge Radamès' parti i Verdi-operaen Aida.